alexandrainst/scandi-wiki huggingface dataset:
Sigurd Jansen

Sigurd Alf Jansen (født 4. mars 1932 i Horten) er en norsk komponist, arrangør, pianist, dirigent og orkesterleder.

Han er utdannet innen klassisk musikk ved Musikkonservatoriet i Oslo og var selv lærer på Klaverakademiet 1957-62. Han ble først kjent som jazzpianist. Siden slutten av 1950-årene|1950-tallet]] har han bidratt som orkesterleder, arrangør og pianist på en rekke plateinnspillinger. I de første årene for blant andre Elisabeth Granneman Per Asplin og Wenche Myhre og for de tidlige norske rock'n roll-artistene, Per Elvis Granberg og Rocke-Pelle. Han har jobbet som kapellmester på Chat Noir og ledet studiobandet for den svenske Hylands Hörna. Sammen med blant andre Rolv Wesenlund og Harald Heide-Steen sto han bak Lysthuset (1965), TV-serien Og takk for det (1969), samt en rekke revyer.

Jansen ble i 1972 fast ansatt i NRK hvor han har vært ansvarlig for musikken til en rekke TV-program og filmer, samt initiativtager til serien «Nå får det være norsk». Jansen har arrangert over 1500 stykker for Kringkastingsorkestret og vært fast dirigent i en årrekke.

Han var i en årrekke dirigent under Melodi Grand Prix for det norske bidraget under den internasjonale finalen. I 1964 vant Jansen den norske finalen i Melodi Grand Prix  med«Spiral» (Tekst: Egil Hagen),  fremført av Arne Bendiksen. Hans mest kjente slager er «Vinter og sne» (Tekst: Alfred Næss), skrevet til VM på ski i 1966, sunget av Wenche Myhre.  

Sigurd Jansen er en anerkjent komponist og har vunnet flere priser for sine komposisjoner. Han har selv ledet en rekke europeiske orkestre under fremføringen av sine verker. Jansen har dessuten hatt en tillitsverv innen musikkorganisasjoner, blant annet vært formann i NOPA 1972-99, der Bendik Hofseth overtok.

Priser og utmerkelser 
 Årets verk fra NOPA i 1965, 1967, 1972, 1974, 1975, 1977, 1985, 1990
 Bransjepris som arrangør under Spellemannprisen 1972 
 Nordring prisen for beste musikkprodusent 1973
 Nordring prisen for beste musikkarrangør 1975
 Oslo bys kunstnerstipend
 1. pris for musikken til åpningen av Oslo Konserthus
 Kardemommestipendiet 1998
 æresnålen i Svenska kompositörer av Populærmusikk (SKAP)
 Kongens fortjenstmedalje i gull 2005

Filmmusikk 
 1972: Takt og tone i himmelsengen (dansk)
 1967: Elsk...din næste (dansk)
 1965: De kalte ham Skarven (norsk)

Referanser

Eksterne lenker 
 
 

Norske komponister
Norske filmmusikkomponister
Norske dirigenter
Norske pianister
Ansatte i NRK
Vinnere av Spellemannprisen
Kongens fortjenstmedalje i gull
Personer fra Horten kommune
Rønningen

Rønningen kan bety:

 Rønningen (Tønsberg), sted i Tønsberg
 Rønningen (Trondheim), bydel i Trondheim
 Rønningen (turisthytte), i Bymarka i Trondheim
 Rønningen (Nøtterøy), sted på Nøtterøy i Færder
 Rønningen Folkehøgskole, folkehøgskole i Oslo
 Rønningen industripark, industriområde i Porsgrunn
 Rønningen (etternavn)
Turt

Turt (Cicerbita alpina) er en flerårig plante i kurvplantefamilien som kan bli opp til 2 meter høy med blå-fiolette, sjelden kvite blomster i kurver.
Den vokser i høgstaudeeng/-skog på fuktig næringsrik mark (fjell- og skoglier ) og er vanlig i store deler av Norge.
Brunbjørn i Skandinavia beiter på turt om våren og tidlig om sommeren. I denne sesongen er det en av dens viktigste næringskilder. Måten den river av toppen på slike urter er et viktig sportegn. Elg og hjort beiter også på den. Til og med folk har nyttet seg av næringsverdien, gjerne til å drøye eller smaksette supper, grøt eller reinmelk. Den har neppe vært betraktet som noen delikatesse i fersk tilstand, siden den er nokså bitter og besk i smaken. Ifølge presten Hans Jacob Willes beskrivelser av Telemark, skal turt som vokser i fjellet være bedre enn den som vokser i lia, og margen av stekte stilker skal «smake delicat».

Galleri

Referanser

Eksterne lenker 
 

Blå blomster
Kurvplantefamilien
Stauder
Norges flora
Moline

Moline er en by i fylket Rock Island i Illinois i USA. Byen er en del av storbyområdet Quad Cities ved Mississippi. Innbyggertallet i 2000 var 43 768. Arealet er 41 kvadratkilometer. Moline fikk bystatus i 1848.

Moline ligger på ei halvøy der Rock River (i sør) løper parallelt med Mississippi (i nord), før disse to møtes. Byområdet utgjør et høydedrag mellom elvene, men dette skjæres opp av flere kløfter, som deler byen opp i naturlige bydeler.

De første som slo seg ned i Moline-området antas å ha vært sauk- og fox-indianere, som brukte området mellom elvene Mississippi og Rock River til jakt og fiske. På begynnelsen av 1800-tallet kom det til jamnlige stridigheter mellom disse og den økende kolonibefolkninga. I 1832 kom det til full krig (Svarte Hauk-krigen (Black Hawk War), oppkalt etter en av stammens høvdinger). De innfødte tapte krigen og måtte i stor grad forlate området.

I 1841 blei det bygd ei demning ved Moline. Vannkrafta herfra trakk til seg møller (navnet er fra det franske ordet for mølle) og annen industri, blant annet John Deeres stålplogfabrikk, som blei flytta hit i 1848. Hovedkvarteret for Deere & Company, som i dag er verdens største produsent av landbruksmaskiner, ligger fortsatt i Moline.

Bydelen Olde Towne er prega av at Moline i si tid var den av USAs byer som hadde størst befolkning av belgisk opphav. Andre store immigrantgrupper var franskmenn, tyskere og svensker.

Moline var opprinnelig hjembyen til basketballklubben Tri-Cities Blackhawks, som har flytta flere ganger seinere og nå er kjent som Atlanta Hawks.

Eksterne lenker
 
 Quad Cities Online
 Kart fra Google Maps

Byer i Rock Island County
Byer ved Mississippi
Byer i Illinois
Massimo Oddo

Massimo Oddo (født 14. juni 1976 i Città Sant'Angelo i Pescara) er en italiensk fotballtrener og tidligere fotballspiller.

Som spiller spilte han for klubber som AC Milan, SSC Napoli,  Hellas Verona FC, SS Lazio, Bayern München og US Lecce.

Oddo er sønn av tidligere spiller og trener Francesco Oddo.

Meritter 
Klubb
 2003/2004: Coppa Italia (SS Lazio)
 2006/2007: Mesterligaen (AC Milan)
 2006/2007: UEFA Super Cup (AC Milan)

Landslag
 2006 Fotball-VM (Italia)

Referanser

Eksterne lenker 
 
 

Italienske fotballspillere
Spillere i Fotball-EM 2004
Spillere i Fotball-VM 2006
Fotballspillere for AC Milan
Fotballspillere for Calcio Lecco 1912
Fotballspillere for AC Monza Brianza 1912
Fotballspillere for SSC Napoli
Fotballspillere for SS Lazio
Fotballspillere for Hellas Verona FC
Fotballspillere for AC Prato
Fotballspillere for FC Bayern München
Fotballspillere for US Lecce
Vinnere av Mesterligaen i fotball for menn
Personer fra Pescara
Verdensmestere i fotball
Eiksundtunnelen

Eiksundtunnelen er en undersjøisk veitunnel som forbinder Hareidlandet med fastlandet i Møre og Romsdal. Tunnelen går fra øya Eika i Ulstein, under Yksnøya, Vartdalsfjorden og Lidaveten til Sørheim på Berkneshalvøya i Ørsta kommune. Tunnelen er 7 765 meter lang. Den er den nest dypeste vegtunnelen i verden og Norges fjerde lengste undersjøiske veitunnel. Ryfylketunnelen, ferdigstilt i 2019, tok over som den lengste og dypeste undersjøiske veitunnelen i verden. Eiksundtunnelen var verdens dypeste undersjøisk veitunnel før det.

Fastlandsforbindelse til fire kommuner 
Eiksundtunnelen er en del av Eiksundsambandet, som gir kommunene Hareid, Ulstein, Sande og Herøy fastlandsforbindelse. Med en dybde på 287 meter var Eiksundtunnelen verdens dypeste veitunnel. Arbeidet med tunnelen begynte sommeren 2004. Eiksundsambandet åpnet 23. februar 2008 og er en del av fylkesvei 653.

Største stigning i tunnelen er 9,6 % opp mot Eika. Stigningen opp mot Berkneshalvøya er 7,6 %.

Tunnelen var bompengebelagt til sommeren 2014. Ordinær takst for personbiler var , men den 14. juni 2014 ble bompengeordningen fjernet, og all ferdsel er nå avgiftsfri. Dette ble markert ved et arrangement der samferdselsminister Ketil Solvik-Olsen var til stede.

I samband med ferjefri E39 så planlegges en flytende bru over Sulafjorden. Dessuten planlegges enten en ny bru over Vartdalsfjorden eller å bruke Eiksundtunnelen.

Debatt om samfunnsøkonomisk lønnsomhet 
De totale investeringskostnadene for Eiksundsambandet kom på knapt én milliard NOK, ifølge Statens vegvesens offisielle beregninger.

I debatten om den samfunnsøkonomiske lønnsomheten av bro- og tunnelsamband har Eiksundtunnelen blitt trukket fram som et eksempel på et prosjekt som ikke er lønnsomt ut fra et rent samfunnsøkonomisk regnestykke. Til Dagens Næringsliv uttalte forskningsleder Gisle Solvoll ved Handelshøgskolen i Bodø følgende:

«Hvis du for eksempel ser på Eiksundtunnelen i Møre og Romsdal så viser regnestykket at en for investerings- og driftskostnadene knyttet til tunnelen, kunne gitt brukerne gratis fergetransport i all fremtid og i tillegg servert dem en tre retters middag på hver tur, og allikevel hatt penger til overs.»

Resultatet ble derimot ett annet, med høy vekst i ÅDT etter åpning og stor vekst i årene etter konkluderer evalueringsrapporten fra 2014 med positiv netto nytte

Dødsulykke juni 2009 
Den 28. juni 2009 skjedde den første dødsulykken i tunnelen. To kjøretøy var involvert i ulykken, og fem mennesker mistet livet. Ifølge politiet er høy fart på den ene bilen den sannsynlige årsaken til ulykken.

Se også 
 Eiksundbrua
 Veitunneler i Norge
 Undersjøiske veitunneler i Norge

Referanser

Eksterne lenker 
 Sunnmørsposten: Skolebuss tok fyr (12. november 2009)
 Vegen og Vi: Opna mot verda (nr. 4/2008, 28. februar 2008)
 Statens vegvesen: Eiksundsambandet (21. februar 2008)
 Våre Veger: Eiksundsambandet blir forsinket (23. oktober 2007)

Veitunneler i Møre og Romsdal
Undersjøiske tunneler på Vestlandet
Veier i Volda
Veier i Ørsta
Veier i Ulstein
2008 i Norge
Tunneler åpnet i 2008
Simen Ekern

Simen Ekern (født 24. oktober 1975) er en norsk journalist og sakprosaforfatter. Han er utdannet idéhistoriker. Han har særlig skrevet om Italia, italiensk politikk og samfunn. 

Ekern tok hovedfag om kulturdebatt i mellomkrigstiden og tidsskriftet Vor Verden. Han begynte sin journalistiske karriere i studentavisen Universitas, der han også satt som styremedlem fra 2006 til 2008.  Fra 1996 skrev han frilans for Aftenposten, VG og Dagens Næringsliv. For Dagbladet skrev han først i juni 2000 og ble etterhvert debattredaktør. 

Siden 2004 har han rapportert fra samfunnslivet i Italia og utgitt bøker derfra. Den første fra 2006 handler om hvordan landets statsminister Silvio Berlusconi kom til makten (tiden 1980 til 2004). Dagbladet skrev året efter at Ekern av jentebladet Elle var blant de nominerte til Norges 33 kjekkeste menn, det året fotballspilleren Torstein Helstad vant.

I den andre Italiaboka fra 2011, har han intervjuet landets tidligere statsminister  Giulio Andreotti for å belyse etterkrigstidens  kriminelle sider av Roma (frem til 1980), og fikk Brageprisen for det. Siden 2013 har han skrevet om kontinentaleuropa for Morgenbladet. I 2016 ble det kjent at Ekern var en av fire som det ble satset to millioner på.

Han er fra høsten 2020 NRKs Europa-korrespondent i Brussel.



Priser 
 Brageprisen 2011 i kategorien sakprosa for boka «Roma»
 Årets europeer i 2015 av Europeisk Ungdom

Bibliografi 

 
 
 
  Europeere Cappelen Damm
  Folket, det er meg - den europeiske høyrepopulismens vekst og framtid Spartacus ISBN 9788243011588

Referanser

Eksterne lenker 
 Profil på Cappelen Damm forlags hjemmesider

Norske sakprosaforfattere
Journalister i Dagbladet
Vinnere av Brageprisen
Fødsler i 1975
Warsow

War§ow eller Warsow (ofte forkortet til W§W eller WSW) er et flerspiller førstepersonsskytespill offentlig utgitt første gang den 8. juni 2005 som en alpha-versjon. Den stabile versjonen, 1.0, ble lansert 28. juli 2012 etter 7 år med utvikling.

Spillet blir aktivt utviklet av en gruppe frilans programmerere og artister, samt aktivt testet av medlemmene av fellesskapet som eksisterer rundt spillet. Spillets konsept er basert på romanen Chasseur de bots, skrevet av Fabrice Demurger. En av spillets viktigste konsepter er en blanding av cyberpunk og tegnefilm-aktig grafikk via celle skyggelegging metoden, samt en blanding av mørke og skitne teksturer.

Eksterne lenker 
 
 Offisiell wiki-side

Videospill fra 2012
Førstepersonsskytespill
Windows-spill
Linux-spill
Marco Elsafadi

Marco Elsafadi (født 6. desember 1976 i Tripoli i Libanon) er en norsk basketballspiller som spiller for Bønes Basketballklubb. 

Elsafadi ble født i Libanon og vokste opp i Berlin. Han kom til Norge i 1987. Som basketballspiller har han spilt for toppklubbene Kristiansand Pirates, Vålerenga Kings, Ulriken Eagles, Frøya Ambassadors og Harstad Vikings. Han spilte også på det norske landslaget. Elsafadi er en av Norges mestvinnende basketspillere.

Marco Elsafadi er en etterspurt foredragsholder, og i 2014 vant han Mesternes Mester.

På Idrettsgallaen 2006 fikk han prisen som «Årets forbilde» for sitt engasjement for sårbar ungdom. Hans engasjement for ungdom startet i 1993, og i 2002 stiftet han New Page, som han ledet frem til 2011. For sitt arbeid i New Page fikk han utdelt Åpenhetsprisen 2007 av Mental Helse. Elsafadi har hatt flere verv i utvalg for regjeringen.

Marco Elsafadi har mottatt en rekke priser;

 Årets mest fengslende foredrag (2005)

 Årets forbilde - Idrettsgallaen (2006)

 Årets foredrag (2006)

 Ildsjel prisen Bergen (2006)

 Hedersprisen Anette Thommesens Minnefond (2006)

 Dørsjøs Minnepris - Norske Kvinners Sanitetsforening (2007)

 Åpenhetsprisen - Mental Helse (2007)

 Laksovprisen - Menneskerettighetenes Hus (2008)

 Hederspris - Stiftelsen Scheibler (2009)

 Likestillingsprisen - Bergen kommune (2010).

Marco Elsafadi har siden 1999 jobbet som klemmefremmer og kulturtolk i Bergen.

I 2015 skrev Erik Fossen boka Marco -Ildsjel og forbilde, utgitt av Vigmostad Bjørke. 

I 2015 kom serien De bortførte barna på skjermen på TV-kanalen TV 2, med Marco Elsafadi som programleder. Senere har han også vært programleder for Hvem bryr seg og Brente Minner på TV 2, og for Det store spranget på NRK.

Referanser

Eksterne lenker 
 Marco Elsafadis hjemmeside

Norske basketballspillere
Robinsonekspedisjon-deltagere
Personer fra Tripoli i Libanon
Mesternes Mester-deltakere
Nordmenn født i Libanon
Fødsler i 1976
Foredragsholdere
Norske programledere
Programledere for TV 2
Programledere for NRK
Nordmenn av libanesisk opphav
Olaf Olafsen

Olaf Olafsen (født 3. september 1843, død 8. februar 1932) var en norsk prest, skribent og historiker.

Olafsen var lærersønn, tok lærerskole i 1864 og ble cand.theol. i 1873. Han drev folkehøgskole på Veøy i 1874, var amtsskolelærer i Romedal 1876, sogneprest i Eid fra 1877, på Byneset fra 1883 og i Ullensvang 1889-1913. I Olafsens tid ble prestegården i Ullensvang et senter for hagebruk og fruktdyrking i Hardanger. 

Hans interesser og forfatterskap hadde fire retninger: hagebruk, biografi/kulturhistorie, lokal- og bygdehistorie og sist flere bøker om allmenninger og utmarkstradisjoner, dette som medlem av Høyfjellskommisjonen. Han ble statsstipendiat i 1917, som pensjonist. Den posthume selvbiografien Mit liv gjenoplevet i mindet utkom i 1947.

Referanser

Litteratur 
 sambok 31 bøker av/om Olafsen

Norske lutherske prester
Statsstipendiater
Norske forfattere av erindringsbøker
Personer fra Dovre kommune
Norske lokalhistorikere
Maicon Douglas Sisenando

Maicon Douglas Sisenando (født 26. juli 1981) er en brasiliansk fotballspiller som spiller for den italienske klubben ASD Sona Calcio. 

Han debuterte for det brasilianske herrelandslaget mot  den 16. august 2006.

I 2010 fikk Sisenando prisen Samba d'Or og har tidligere spilt for klubbene Cruzeiro, Monaco, Inter og Manchester City. Som landslagsspiller var Maicon i den brasilianske troppen til VM i fotball 2010 i Sør-Afrika og igjen i VM 2014 på hjemmebane i Brasil.

Meritter 
Cruzeiro
 Campeonato Brasileiro Série A: 2003
 Copa do Brasil: 2003
 Campeonato Mineiro: 2002, 2003
Internazionale
 Serie A: 2006–2007, 2007–2008, 2008–2009, 2009–2010
 Coppa Italia: 2009-2010
 Supercoppa italiana di calcio: 2006, 2008
 Mesterligaen: 2009/2010
Brasil
 Copa América: 2004, 2007
 Confederations Cup: 2005, 2009

Referanser

Eksterne lenker 
 
 

Brasilianske fotballspillere
Spillere i Fotball-VM 2010
Spillere i Fotball-VM 2014
Fotballspillere for Cruzeiro Esporte Clube
Fotballspillere for AS Monaco
Fotballspillere for FC Internazionale Milano
Fotballspillere for Manchester City FC
Fotballspillere for AS Roma
Vinnere av Mesterligaen i fotball for menn
Personer fra regionen Porto Alegre
Berg

Berg (norrønt bjarg) er et gammelt skandinavisk uttrykk som beskriver sammenhengende steinmasser (bergarter) i naturen og som regel henviser til geologiske formasjoner av enten fjell eller fjellgrunn (berggrunn). Berg er også et vanlig norsk steds-, gårds- og etternavn.

Steder med navnet Berg

Antarktis 
 Berg Peak, et fjell

Norge
 Berg i Østfold, en tidligere kommune
 Berg skole
 Berg stasjon på Østfoldbanen
 Berg (Troms), en tidligere kommune på Senja
 Strøket Berg i Oslo
 Berg stasjon på Sognsvannsbanen
 Berg videregående skole, en videregående skole nedlagt i 2014
 Berg skole (Oslo)
 Berg (Sømna) på Helgeland
 Berg skole
 Strøket Berg i Trondheim
 Berg skole
 Berg studentby
 Berg fengsel utenfor Tønsberg, interneringsleir under andre verdenskrig og senere fengsel

Sverige
 Tettstedet Berg, i Gästrikland
 Berg kommune i Jämtlands län
 Tettstedet Berg, i Östergötland

Tyskland 
 Hertugdømmet Berg
 Bergisches Land
 Berg (Ahrweiler), en kommune i Ahrweiler i Rheinland-Pfalz

Personer med navnet Berg 
 Alban Berg, østerriksk komponist
 Arild Berg, fotballspiller
 Berit Woie Berg, ordfører
 Claus Berg, kannik
 Frants Berg, biskop
 Frank Arne Berg, antikkforhandler
 Gunnar Berg, kunstmaler
 Harald Johan Berg, fotballspiller
 Henning Berg, fotballspiller
 Jan Berg – flere personer
 Jens Christian Berg, jurist og historiker
 Karin Berg, konservator, direktør Skimuseet
 Lars Berg – pekerside for flere personer
 Lars Berg, forfatter
 Lisbeth Berg, gift Korsmo, skøyteløper
 Lorens Berg, lokalhistoriker
 Magnus Berg, kunstner
 Marit Synnøve Berg, skuespillerinne
 Odd Berg, fotballtrener
 Ole Berg, offiser
 Patrick Berg, fotballspiller
 Rolf Åge Berg, skihopper
 Runar Berg, fotballspiller
 Ørjan Berg, fotballspiller
 Øyvind Berg – pekerside for flere personer
 Øyvind Berg, lyriker

Gårder med navnet Berg 
Sogn hvor navnet Berg forekommer:
 Agder: Eide
 Innlandet: Biri, Bruflat, Fluberg, Furnes, Fåberg, Hedalen, Hegge, Hof, Hunn, Løten, Mo, Nykirke, Os, Ringebu, Ringsaker, Romedal, Snertingdalen, Stange, Stavsjø, Svenes, Tretten, Vang, Våler, Østsinni, Ås
 Møre og Romsdal: Aure, Bolsøy, Eid, Kleive, Veøy, Skodje
 Nordland: Hol, Steigen
 Trøndelag: Byneset, Foldereid, For, Frosta, Grong, Hustad, Hemne, Hølonda, Lade, Lånke, Meldal, Rissa, Sakshaug, Salberg, Skage, Snåsa, Soknedal, Stjørdal, Vikna, Vinne, Ytterøya, Ørlandet, Åsen,
 Oslo: Nordre Aker
 Troms: Bardu, Dyrøy, Kvæfjord, Kvænangen, Lyngen, Trondenes
 Vestfold og Telemark: Andebu, Bamble, Berg, Botne, Eidanger, Gjerpen, Høyjord, Ramnes, Sande, Sem, Skåtøy, Vassås
 Viken: Asker, Aurskog, Eggedal, Eidberg, Enebakk, Enningdalen, Fenstad, Gjerdrum, Gol, Hakadal, Haug, Hedenstad, Hemsedal, Heggen, Hobøl, Hol, Hole, Hurum, Lunder, Nes, Os, Ringerike, Råde, Skedsmo, Skiptvet, Skjeberg, Sørum, Udenes, Ullensaker, Ullerøy, Våler, Ål, Ås

Geologi
Etternavn
Norske gårdsnavn
Claudio Ranieri

Claudio Ranieri (født 20. oktober 1951) er en italiensk fotballtrener og tidligere fotballspiller.

Trenerkarriere 
Våren 2007 ble han hentet til Parma FC for å redde klubben fra nedrykk fra Serie A til Serie B. Han takket for seg etter at oppgaven var utført, og gikk til , hvor han tok over etter Didier Deschamps. 

1. september 2009 overtok han AS Roma etter Luciano Spalletti 20. februar 2011 trakk han seg etter blant annet tapt for Sjakhtar Donetsk i Mesterligaens åttendedelsfinalenes første kamp og 4-3 for Genoa etter å ha ledet kampen 0-3.

Han har tidligere vært trener for blant andre ACF Fiorentina og Chelsea FC.

Ranieri klarte i løpet av to sesonger å ta Cagliari Calcio fra Serie C1 til Serie A i 1990.

Ranieri signerte 22. september 2011 en ettårskontrakt med italienske , men fikk sparken 26. mars 2012 etter en sesong hvor Inter lå på en åttendeplass i Serie A da han og klubben skilte veier. 

15. juli 2015 ble Ranieri ansatt som ny trener i Leicester City FC i Premier League. I sin første sesong i klubben ledet han klubben til Premier League-tittelen, noe som av enkelte fotballkjennere er blitt omtalt som noe av det mest overraskende som har hendt i idrettshistorien. 

Etter svake resultater sesongen etter, fikk Ranieri sparken 23. februar 2017.

Referanser

Eksterne lenker 
 

Italienske fotballspillere
Italienske fotballtrenere
Fotballspillere for AS Roma
Fotballspillere for US Catanzaro
Fotballspillere for Calcio Catania
Fotballspillere for US Palermo
Fotballtrenere for Cagliari Calcio
Fotballtrenere for SSC Napoli
Fotballtrenere for ACF Fiorentina
Fotballtrenere for Valencia CF
Fotballtrenere for Atlético de Madrid
Fotballtrenere for Chelsea FC
Fotballtrenere for Parma FC
Fotballtrenere for Juventus FC
Fotballtrenere for AS Roma
Fotballtrenere for FC Internazionale Milano
Fotballtrenere for AS Monaco FC
Fotballtrenere for Leicester City FC
Fotballtrenere for FC Nantes
Fotballtrenere for Fulham FC
Fotballtrenere for UC Sampdoria
Fotballtrenere for Watford FC
Trenere for Hellas' herrelandslag i fotball
Personer fra Roma
Natural History Museum

Natural History Museum er et stort museum for naturhistorie på Exhibition Road i South Kensington i London. Bygningen er kjent for sin spesielle arkitektur, og har ofte blitt omtalt som en «naturhistoriens katedral». Det ble åpnet i 1881, med gjenstander gitt fra samlinger i British Museum som kjerne i utstillingen. 

Samlingen omfatter over 70 millioner gjenstander fordelt på fem hovedsamlinger: botanikk, entomologi, mineralogi, paleontologi og zoologi. I tillegg til museumsdriften er Natural History Museum et verdenskjent forskningssenter, med taksonomi, identifisering og konservering som spesialiteter. Mange av gjenstandene har i tillegg til den vitenskapelige verdien også betydelig historisk verdi, som blant annet eksemplarer som ble samlet inn av Charles Darwin. 

Museet er kjent for sin utstilling av dinosaurskjeletter.

Eksterne lenker 
 

Museer i London
Kensington and Chelsea
Etableringer i 1881
Museer etablert i 1880-årene
1881 i England
Vitenskap i 1881
Linda Steinhoff

Linda Steinhoff (født 26. januar 1979 i Bergen) har jobbet som filmkommisjonær for Innlandet Fylket i Midgardfilmkommisjon fra 2019-2021 med kontor på Lillehammer i Norge. 

Hun har i tillegg vært engasjert hos Den norske filmskolen ved høgskolen i Innlandet som prosjektleder for Cefima sitt program i 2021.

Hun er norsk-tysk og har tidligere jobbet som caster, skuespiller, regissør og festivalsjef. Hun har jobbet på over 20 spillefilmer, både norske og internasjonale.

i 2017 hadde Linda i 1 års vikariat for Amandus - Lillehammer Internasjonale Studentfilmfestival.

Steinhoff opprettet og drev firmaet Lights Promotion i Berlin sammen med Trine Marie Skauen. Lights Promotion arrangørte årlige event Northern Light Talents under Berlinalen, hvor Linda Steinhoff var prosjektleder. I tillegg har Linda jobbet med markedsføring og promotering.

I 2016 var Steinhoff også prosjektleder for Harpa Nordic Filmcomposer Awards som ble avholdt på de nordiske ambassader i Berlin.

Dokumentarfilmen Voldtatt var Steinhoff sin debutfilm som regissør. Filmen høstet priser og utmerkelser  som «Beste norske Dokumentar 2015» og «FilmWebs Publikums pris» på Bergen internasjonale filmfestival i 2015. I 2016 fikk Voldtatt «hederleg omtale» på  dokumentar festivalen i Volda, og ble nominert til Gullruten i kategorien «beste norske dokumentar». Voldtatt fikk sin internasjonale premiere i Kina på 4th China Womans Filmfestival i Beijing i september 2016. Foruten å vise filmen og holde Q&A etter visning, deltok hun her også i paneldebatt om voldtektsystemet i Norge og Europa sammenlignet med Kina.

Steinhoff har utdannelse fra The Academy of Live and Recorded Arts i London (1998–2001).

Referanser

Eksterne lenker 
 Imdb.com – Linda Steinhoffs profil på Internet Movie Database

Norske skuespillere
Personer fra Meland kommune
Fødsler i 1979